Hans Frank

Hans Michael Frank, ganet d'an 23 a viz Mae 1900 hag aet da Anaon d'ar 16 a viz Here 1946 a oa ur politikour, alvokad ha torfedour lakaet da gablus nazi a oa bet e penn ar Gouarnamant Hollek, an aozadur alaman a rae war-dro lodenn dalc'het Polonia gant an Alamanted e-kerzh an Eil Brezel-bed.

Ganet e Karlsruhe, Frank a oa bet un ezel eus ar re gentañ en Deutsche Arbeiterpartei (DAP), ar strollad a-raok ar strollad nazi (NSDAP). Kemeret en doa perzh e Putsch ar Vreserezh, ha goude-se e oa deuet da vezañ skoazeller lezennel personel Adolf Hitler hag alvokad ar strollad nazi. E miz Even 1933, e oa bet lakaet da Reichsleiter (penn eus ar Reich) evit ar strollad. E miz Kerzu 1934, Frank a oa deuet da vezañ un ezel eus Kabined Hitler evel Reichsminister hep kefridi resis.

Goude aloubadeg Polonia e miz Gwengolo 1939, Frank a oa bet lakaet da c'houarnour hollek an tiriadoù polonat e dalc'h. E-kerzh e ren, en doa lakaet da dalvezout ur politikerezh sponterezh a-enep an drevourien ha kemeret perzh en un doare eeun e lazhadegoù a-vras ar yuzevien. Lakaet en doa da dalvezout politikerezh al labour ret hag ober a rae war-dro pevar c'hamp-diouennañ. Frank a oa chomet penn ar Gouarnamant Hollek betek ma gouezfe e penn kentañ ar bloavezh 1945. E-kerzh al lajad amzer-se, ouzhpenn pevar milion a dud a oa bet muntret dindan e varnerezh.

Goude ar brezel, Frank a oa bet lakaet da gablus evel torfedour brezel hag evit torfed a-enep Mab-den e-kerzh Prosezioù Nürnberg. Kondaonet e oa bet d'ar marv ha krouget e miz Here 1946.
 Notennoù ha daveennoù 

Rummad:Ganedigezhioù 1900
Rummad:Marvioù 1946
Rummad:Torfedourien vrezel
Rummad:Izili an Thule-Gesellschaft
Rummad:SA-Obergruppenführer
Rummad:Izili an NSDAP
Rummad:Tud krouget